Razpis za delovno mesto projektnega referenta v enoti za varnost

Začasni uslužbenec (v razredu AD 6 v skladu s členom 2(f)) – za oblikovanje rezervnega seznama – ERA/AD/2016/003-OPE

|  |
| --- |
| OPIS DELOVNIH NALOG |
| Izbrani kandidat bo delal v enoti za varnost in bo odgovoren enemu od vodij sektorja. Zaradi občutljivosti delovnega mesta se od izbranega kandidata zahteva varovanje zaupnosti informacij.  Glavne naloge in odgovornosti:   * vodenje dela pri razvoju vprašanj, povezanih z varnostjo, vključno s človeškimi dejavniki in kulturo varnosti, ter z ustreznim znanjem prispevati k projektom, ki se nanašajo na poročanje o dogodkih, modele zrelosti, oceno tveganja; * sodelovanje pri nadaljnjem razvoju nadzora ali spremljanja; * pomoč pri spodbujanju in spremljanju sistemov upravljanja varnosti; * sodelovanje pri nadaljnjem razvoju ter spodbujanju in spremljanju načel ocene skladnosti in nadzora upravljanja sistemov varnosti; * sodelovanje pri usklajevanju in spremljanju preiskav nesreč, razvrščanju razlogov za nesreče in incidente ter drugih dejavnosti poročanja; * podpora pri organizaciji in upravljanju mrež deležnikov, ustvarjenih pri modeliranju varnostnih tveganj; * sodelovanje pri oceni učinkovitosti varnosti železniškega sistema v različnih državah članicah; * pomoč pri pripravi tehničnih mnenj za Evropsko komisijo o vidikih, povezanih z varnostjo, vključno s pregledom prenosa evropske zakonodaje v nacionalno ter njenim izvajanjem; * podpora enoti za varnost pri vodenju deležnikov ter tudi pri notranji in zunanji komunikaciji. |

|  |
| --- |
| *POKLICNE KVALIFIKACIJE IN DRUGE ZAHTEVE* |
| V izbirnem postopku bodo upoštevani kandidati, ki bodo do izteka roka za prijavo izpolnjevali vsa spodaj navedena merila o izpolnjevanju pogojev.  **MERILA O IZPOLNJEVANJU POGOJEV**   * raven izobrazbe, ki ustreza z diplomo potrjenemu zaključenemu univerzitetnemu študiju[[1]](#footnote-1), ki običajno traja štiri leta ali več in so mu sledila vsaj tri leta delovnih izkušenj;   **ALI**   * raven izobrazbe, ki ustreza z diplomo potrjenemu zaključenemu univerzitetnemu študiju, ki običajno traja vsaj tri leta in so mu sledila vsaj štiri leta delovnih izkušenj;   **ALI**   * poklicno usposabljanje na enakovredni ravni, če je to v interesu službe;   **Opozorilo**  Univerzitetni študij mora biti po možnosti s področja človeških dejavnikov, ergonomije, psihologije dela in organizacije ali poklicne psihologije ali podobnega področja.   * dobro znanje enega uradnega jezika[[2]](#footnote-2) Evropske unije in zadovoljivo znanje še enega uradnega jezika[[3]](#footnote-3) Evropske unije na stopnji, ki omogoča opravljanje delovnih nalog na tem delovnem mestu; * državljanstvo države članice Evropske unije ali držav, ki so podpisnice Sporazuma EGP (Islandija, Lihtenštajn in Norveška); * uživanje vseh državljanskih pravic; * izpolnjene vseh zakonskih obveznosti glede služenja vojaškega roka[[4]](#footnote-4); * osebnostne lastnosti, potrebne za opravljanje zadevnih delovnih nalog[[5]](#footnote-5); * fizična sposobnost za opravljanje nalog, povezanih z delovnim mestom[[6]](#footnote-6).   Vse prijave, ki bodo izpolnjevale pogoje, bodo ocenili in točkovali na podlagi spodaj navedenih zahtev. Upoštevajte, da bo kandidat, ki ne bo izpolnjeval vseh osnovnih meril, izključen iz izbirnega postopka. Dodatna merila se upoštevajo kot prednost in prinašajo dodatne točke; kandidat, ki jih ne bo izpolnjeval, ne bo izključen iz izbirnega postopka.  **MERILA ZA IZBOR**  Da bi izbirna komisija lahko ocenila kandidatovo usposobljenost ter znanja in veščine, vas prosimo, da predložite nazorna dokazila o svoji poklicni kvalifikaciji in delovnih izkušnjah, s katerimi dokazujete, da izpolnjujete osnovna in dodatna merila za izbor.   1. *Osnovna merila*  * ustrezne delovne izkušnje in strokovno znanje s področja človekove storilnosti in varnostne kulture; * sposobnost tesnega sodelovanja s tehničnimi strokovnjaki in železniškim osebjem; * odlične sposobnosti pisnega in ustnega komuniciranja.  1. *Dodatna merila*  * izkušnje z vključevanjem človeških dejavnikov v sisteme upravljanja varnosti, zlasti v oceno tveganja, načrtovanje in upravljanje sprememb, postopke spremljanja in druge postopke, povezane s človekovo storilnostjo; * izkušnje z zagotavljanjem podpore človeških dejavnikov projektom usposabljanja za strokovni razvoj in/ali razvoj znanja in spretnosti, vključno z razvojem sistemov poročanja in preiskav incidentov/nesreč; * izkušnje s prispevanjem k razvoju organizacijske in varnostne kulture, vključno z oceno varnostne klime, ter sodelovanjem z zaposlenimi za lažji razvoj pozitivne varnostne kulture v organizaciji; * članstvo (z osnovno ali višjo strokovno usposobljenostjo) v nacionalnem ali mednarodnem strokovnem organu na področju človeških dejavnikov, ergonomije ali psihologije; * znanje in izkušnje z reševanjem operativnih vprašanj in/ali vprašanj o vzdrževanju na železnici; * znanje o certificiranju in nadzoru nad postopki sistema upravljanja.   Izbirna komisija lahko glede na število prejetih prijav v okviru navedenih izbirnih meril uporabi strožje zahteve. |

Razpis za delovno mesto projektnega referenta v enoti za varnost

Začasni uslužbenec (v razredu AD 6 v skladu s členom 2(f)) – za oblikovanje rezervnega seznama – ERA/AD/2016/003-OPE

|  |  |
| --- | --- |
| *Datum objave:* 12/12/2016 | *Rok za prijavo:* 12/01/2017 (do 23:59 ure po srednjeevropskem času, krajevnem času v Valenciennesu) |
| *Vrsta pogodbe:* začasni uslužbenec 2(f)  *Funkcionalna skupina in razred:* AD6 | *Kraj zaposlitve:* Valenciennes, Francija |
| *Trajanje pogodbe:* štiri leta z možnostjo podaljšanja za največ štiri leta. Če se pogodba podaljša dvakrat, se spremeni v pogodbo za nedoločen čas. | *Mesečna osnovna plača:* 5 079,70 EUR na 1. stopnji s 13,8‑odstotnim korekcijskim koeficientom (od 1. 7. 2016) in posebni dodatki, kjer je ustrezno. |
| *Enota:* glej spodaj. | |
| *Prijave je treba poslati izključno po elektronski pošti na naslov:* jobs@era.europa.eu | *Rezervni seznam velja do:* 31. 12. 2017 (veljavnost rezervnega seznama je mogoče podaljšati). |

|  |
| --- |
| *AGENCIJA* |
| Agencija Evropske unije za železnice (v nadaljnjem besedilu: agencija) je bila ustanovljena z Uredbo (EU) št. 2016/796 Evropskega parlamenta in Sveta z dne 11. maja 2016. Njena naloga je zagotoviti boljše delovanje železniškega sistema za družbo, to pa dosega s prispevanjem k oblikovanju enotnega evropskega železniškega območja brez meja, s čimer se zagotavlja visoka stopnja varnosti, z razvojem skupnega pristopa k varnosti v evropskem sistemu za upravljanje železniškega prometa (ERTMS) ter s spodbujanjem poenostavljenega dostopa do evropskega železniškega sektorja za stranke. Poleg tega bo agencija od leta 2019 delovala kot evropski organ, ki bo prevoznikom v železniškem prometu izdajal enotna varnostna spričevala na ravni EU, vozilom dovoljenja za obratovanje v več kot eni državi in predhodne odobritve za infrastrukturo ERTMS. Agencija ima sedež v francoskem kraju Valenciennes, v Lillu pa ima središče za sestanke. Trenutno ima 160 zaposlenih.  Za več informacij o agenciji obiščite njeno spletišče: [http://www.era.europa.eu](http://www.era.europa.eu/) |

|  |
| --- |
| ENOTA ZA VARNOST |
| Agencija je znotraj zakonodajnega okvira, določenega v direktivi o varnosti na železnici in uredbi o ustanovitvi agencije, ustanovila dinamično skupino sodelavcev za varnost, katere naloga je podpirati doseganje velikopoteznih varnostnih ciljev, vključno s ciljem, da postane evropski železniški sistem vodilni na svetu z vidika varnosti. Z novo direktivo o varnosti na železnici je dobila jasno zadolžitev, da izboljša varnost v Evropi, zato zdaj išče nove sodelavce, da se bo lahko spopadla s tem novim izzivom. Prispevek človekove storilnosti je bistven za varnost, zato išče izkušene posameznike, ki se bodo pridružili delovni enoti, da bi izboljšali učinkovitost agencije na tem področju in podprli nove delovne postopke, kot je razvoj pozitivne varnostne kulture po Evropi. |

|  |
| --- |
| *PRIJAVNI POSTOPEK* |
| Če kandidati želijo, da je njihova prijava **veljavna**, morajo predložiti naslednje dokumente:   * podroben življenjepis (izključno v obliki življenjepisa EU). Preverite na spletnem naslovu:   <http://europass.cedefop.europa.eu/sl/documents/curriculum-vitae/templates-instructions;>   * spremni dopis na največ dveh straneh, v katerem kandidat pojasni, zakaj ga zanima delovno mesto in kakšna bo njegova dodana vrednost za agencijo, če bo izbran; * preglednico meril o izpolnjevanju pogojev (glej prilogo).   **Kandidati, ki ne bodo upoštevali zgornjih navodil, bodo izključeni iz izbirnega postopka.**  Ker je delovni jezik v agenciji angleščina, kandidate pozivamo, naj se zaradi lažje izvedbe izbirnega postopka prijavijo v angleščini.  Prijave je treba poslati po elektronski pošti na naslov [**jobs@era.europa.eu**](mailto:jobs@era.europa.eu) najpozneje do **12/01/2017** do 23:59 ure po srednjeevropskem času (krajevnem času v Valenciennesu), **pri čemer naj v vrstici z zadevo jasno navedejo sklicno številko razpisa.**  Prijav, poslanih po telefaksu ali navadni pošti, ne bomo upoštevali.  Če se na kateri koli stopnji postopka ugotovi, da so informacije, ki jih je navedel kandidat, netočne, se lahko zadevni kandidat izključi iz izbirnega postopka.  Kandidati ne smejo vzpostaviti neposrednega ali posrednega stika s člani izbirne komisije, prav tako ne sme tega nihče storiti v njihovem imenu. Organ, pooblaščen za sklepanje pogodb (v nadaljnjem besedilu: AACC), si pridržuje pravico izključiti vsakega kandidata, ki teh navodil ne bo upošteval.  Oblikovan bo rezervni seznam, ki bo veljal do **31. 12. 2017**. Njegovo veljavnost je mogoče podaljšati, če se za to odloči organ AACC. Rezervni seznam se lahko uporabi za zaposlitev kandidatov na druga delovna mesta z enakim opisom del in nalog, kot velja za zgoraj opisano delovno mesto.  **Upoštevajte, da se lahko zaradi velikega števila prijav, ki jih lahko prejmemo do izteka roka za njihovo oddajo, v sistemu pojavijo težave pri obdelavi velike količine podatkov. Kandidatom zato svetujemo, da prijave pošljejo dovolj zgodaj.**  **Opozorilo:** dokazil (npr. overjenih kopij diplom/spričeval, dokazil o izkušnjah itd.) naj kandidati na tej stopnji postopka NE pošiljajo, morda pa jih bodo morali na zahtevo predložiti pozneje. Kandidatom dokumentov ne bomo vrnili. |

|  |
| --- |
| *IZBIRNI POSTOPEK* |
| Kandidati bodo izbrani po naslednjem postopku:   1. izbirna komisija preveri vse prijave na podlagi meril o veljavnosti in izpolnjevanju pogojev; 2. kandidati, ki izpolnjujejo merila o izpolnjevanju pogojev, so ocenjeni na podlagi meril za izbor; 3. izbirna komisija oceni spremne dopise in življenjepise kandidatov, ki izpolnjujejo pogoje, ter naredi ožji seznam kandidatov, ki najbolje izpolnjujejo merila za izbor iz razpisa; 4. kandidati, ki zberejo najvišje število točk pri predhodnem preverjanju meril za izbor, so povabljeni na razgovor; 5. izbirna komisija opravi razgovore in preizkuse s kandidati z ožjega seznama; 6. pisni preizkus se opravi v angleščini; 7. razgovor se opravi v angleščini. Če je vaš materni jezik angleščina, se med razgovorom preizkusi drugi jezik, naveden v življenjepisu; 8. izbirna komisija na podlagi rezultatov razgovorov in pisnih preizkusov predlaga organu AACC seznam ustreznih kandidatov[[7]](#footnote-7). Seznam se sestavi po abecednem vrstnem redu, priloži pa se mu podroben pregled točk, doseženih pri razgovoru in pisnem preizkusu (če je ustrezno). Kandidati, ki na razgovoru in pisnih preizkusih (če je ustrezno) dosežejo zahtevano število točk, se uvrstijo na rezervni seznam (če je ustrezno). Kandidati naj upoštevajo, da vključitev na rezervni seznam ni jamstvo za zaposlitev; 9. organ AACC pred zaposlitvijo začasnega uslužbenca preveri, ali ima kandidat kakršen koli osebni interes, ki bi lahko oviral njegovo neodvisnost, oziroma ali zanj velja katero koli drugo navzkrižje interesov. Kandidat na posebnem obrazcu organ AACC obvesti o vseh dejanskih ali morebitnih navzkrižjih interesov. Organ AACC po potrebi sprejme ustrezne ukrepe; 10. rezervni seznam velja do 31. 12. 2017. Podaljšati ga je mogoče na podlagi odločitve organa AACC; 11. ustrezni kandidati se zaposlijo na podlagi odločitve organa AACC. Preden se kandidatu z rezervnega seznama ponudi zaposlitev, se lahko od njega zahteva razgovor z izvršnim direktorjem. |

|  |  |
| --- | --- |
| *POVZETEK POGOJEV ZA ZAPOSLITEV* | |
| 1. plače so oproščene nacionalnih davkov; namesto tega se plača davek Evropske unije pri viru; 2. letni dopust vključuje dva dneva na koledarski mesec ter dodatne dneve za starost in razred, dva dneva in pol za osebje na delu v tujini in dodatno povprečno 16 dni državnih praznikov na leto; 3. splošno in ustrezno strokovno usposabljanje ter možnosti za poklicni razvoj; 4. vključitev v pokojninski sistem EU (po desetih letih službovanja); 5. vključitev v skupni sistem zdravstvenega zavarovanja EU, nezgodno zavarovanje in zavarovanje za primer poklicne bolezni, nadomestilo za primer brezposelnosti in invalidnina ter potovalno zavarovanje; | **Zaposleni so lahko glede na posameznikove osebne okoliščine in matični kraj upravičeni tudi do:**   1. izselitvenega dodatka ali nadomestila za prebivanje v tujini, 2. gospodinjskega dodatka; 3. otroškega dodatka; 4. dodatka za izobraževanje; 5. nadomestila za nastanitev in povračila stroškov selitve; 6. začetne hranarine; 7. drugih ugodnosti (povračila potnih stroškov ob nastopu zaposlitve itd.).   Dodatne informacije o zadevnih pogojih so na voljo v **Prilogi VII h Kadrovskim predpisom** (strani 96–110):  <http://eur-lex.europa.eu/LexUriServ/LexUriServ.do?uri=CONSLEG:1962R0031:20140101:SL:PDF> |

|  |  |
| --- | --- |
| *ZAVEZE* | |
| **Zaveza za spodbujanje enakih možnosti**  Agencija izvaja politiko enakih možnosti in spodbuja, da se prijavijo vsi kandidati, ki izpolnjujejo merila o izpolnjevanju pogojev in merila za izbor brez vsakega razlikovanja na podlagi državljanstva, starosti, rase, političnega, filozofskega ali verskega prepričanja, spola ali spolne usmeritve ter ne glede na invalidnost, stan ali druge družinske razmere. | **Pritožbeni postopek**  Če kandidat meni, da je bila storjena napaka glede izpolnjevanja pogojev njegove prijave, lahko zaprosi za ponovno presojo. V ta namen lahko vloži zahtevek za ponovno presojo v 20 koledarskih dneh po tem, ko po elektronski pošti prejme obvestilo o zavrnitvi prijave. V zahtevku za ponovno presojo je treba navesti sklicno številko zadevnega izbirnega postopka in jasno navesti merila o izpolnjevanju pogojev, v zvezi s katerimi se zahteva ponovna presoja, ter razloge za ponovno presojo. Zahtevek je treba poslati na poseben elektronski naslov agencije (jobs@era.europa.eu).  Kandidat je o odločitvi izbirne komisije v zvezi z zadevo obveščen v 15 koledarskih dneh po prejemu njegovega zahtevka. |

|  |  |
| --- | --- |
| *PRITOŽBENI POSTOPEK* | |
| Če kandidat meni, da je bil zaradi določene odločitve resno oškodovan, lahko vloži upravno pritožbo v skladu s členom 90(2) Kadrovskih predpisov za uradnike in Pogojev za zaposlitev drugih uslužbencev Evropske unije ter jo pošlje na naslov:  Executive Director  European Union Agency For Railways  120, rue Marc Lefrancq  FR – 59300 Valenciennes  Pritožbo je treba vložiti v treh mesecih po tem, ko je kandidat obveščen o dejanju, zaradi katerega je bil oškodovan.  Če se pritožba zavrne, se lahko kandidat pritoži v skladu s členom 270 Pogodbe o delovanju Evropske unije in členom 91 Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije pri:  Sodišču za uslužbence Evropske unije  Poštni naslov  L-2925 Luxembourg  <http://curia.europa.eu/>  Upoštevajte, da organ AACC ni pristojen za spreminjanje odločitev izbirne komisije. Sodišče dosledno upošteva stališče, da široka diskrecijska pravica izbirne komisije ne more biti predmet ponovne presoje sodišča, razen ob kršitvi pravil, s katerimi se urejajo postopki izbirnih komisij. | Mogoče se je pritožiti tudi pri evropskem varuhu človekovih pravic v skladu s členom 228(1) Pogodbe o delovanju Evropske unije ter pogoji iz Sklepa Evropskega parlamenta z dne 9. marca 1994 o pravilih in splošnih pogojih, ki urejajo opravljanje funkcije varuha človekovih pravic, objavljenega v Uradnem listu Evropske unije L 113, 4.5.1994. Pritožbo je treba poslati na naslov:  European Ombudsman  1, Avenue du Président Robert Schuman – CS 30403  FR – 67001 Strasbourg Cedex  [http://www.ombudsman.europa.eu](http://www.ombudsman.europa.eu/)  Opozarjamo, da pritožbe, naslovljene na evropskega varuha človekovih pravic, nimajo odložilnega učinka v zvezi z rokom iz člena 90(2) in člena 91 Kadrovskih predpisov za uradnike Evropske unije za vložitev pritožb oziroma pravnih sredstev na Sodišču za uslužbence Evropske unije v skladu s členom 270 Pogodbe o delovanju Evropske unije. |

|  |  |
| --- | --- |
| *VARSTVO PODATKOV* | |
| Podatke, ki jih predložite, obdelujemo zaradi obravnavanja vaše prijave z vidika možnega predizbora in zaposlitve pri agenciji.  Osebni podatki, ki jih zahtevamo od vas, se obdelujejo v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti ter o prostem pretoku takih podatkov. | Glej povezavo:  <http://www.era.europa.eu/The-Agency/Jobs/Pages/HR-Privacy-Statement.aspx> |

1. Upoštevali se bodo samo študijski nazivi, ki so bili podeljeni v državah članicah EU ali za katere so organi v navedenih državah članicah izdali spričevala o enakovrednosti. [↑](#footnote-ref-1)
2. Vaš materni jezik ali drug uradni jezik EU, če vaše znanje tega jezika ustreza stopnji C1 iz skupnega evropskega referenčnega okvira za jezike (CEFR) <http://europass.cedefop.europa.eu/sl/resources/european-language-levels-cefr>. [↑](#footnote-ref-2)
3. Znanje vašega drugega uradnega jezika EU ustreza vsaj stopnji B2 iz skupnega evropskega referenčnega okvira za jezike (CEFR). [↑](#footnote-ref-3)
4. Če velja taka obveznost. [↑](#footnote-ref-4)
5. Izbrani kandidat bo moral pred zaposlitvijo predložiti potrdilo o nekaznovanosti. [↑](#footnote-ref-5)
6. Izbrani kandidat bo pred zaposlitvijo opravil pregled v zdravstvenem centru, ki ga določi agencija ERA, za potrditev izpolnjevanja zahtev iz člena 28(e) Kadrovskih predpisov za uradnike in Pogojev za zaposlitev drugih uslužbencev EU. [↑](#footnote-ref-6)
7. Upoštevajo se samo kandidati, ki so dosegli najmanj 50 % skupnega števila točk. [↑](#footnote-ref-7)